
HR kompetencia preferenciák alapján kialakított munkáltatói és munkavállalói klaszterek a Q módszer alkalmazásával

Mára a kompetencia szó használata szinte divattá vált a köztudatban, mellyel egyidőben számtalan tudományos kutatás fő témája is. Azonban még így is akadnak olyan kérdéskörök a kompetencia-menedzsment területén, melyekről korlátozott ismeretekkel rendelkezünk, mint például a kompetenciaszakadékról a munkáltatói igények és az egyetemen emberi erőforrás alapképzésben diplomát szerzett pályakezdők kompetenciái között.
Kutatásom célja olyan HR kompetencia-preferenciák meghatározása és elemzése, melyek az emberi erőforrások alapszakon végzett fiatal pályakezdők kompetenciáinak fontossági sorrendjét két nézőpontból vizsgálja, munkáltatói és munkavállalói oldalról. Kutatásom során feltárom, hogy alkothatók-e különböző kompetencia-preferencia csoportok a két nézőpont belül. Ha igen, akkor az egyes kompetencia-preferencia csoportok milyen sajátosságokkal rendelkeznek a fontossági rangsorok tekintetében, valamint milyen szervezeti, illetve egyéni jellemzőkkel írhatók le az említett csoportok. Végül pedig összevetem a két nézőpont véleményét, hogy van-e markáns eltérés a felállított kompetencia-preferenciák között.
Kutatásom elvégzéséhez a Q-módszertant alkalmaztam, melynek keretében online kérdőíven keresztül egy előre összeállított HR kompetencia-listát értékeltek a kutatásban résztvevő, relevancia alapján szűrt pályakezdők (50 fő), valamint szervezeti képviselők (68 fő). Válaszaikon lefuttatott faktorelemzés olyan kompetencia-preferencia csoportokat azonosított, amelyek jól leírható sajátosságokkal rendelkeznek, rangsorai egyértelműen elkülöníthetők. Bizonyos kompetenciák tekintetében azonosíthatók markáns eltérések a kompetencia-preferencia csoportok között, azonban a szervezeti és egyéni jellemzők egyértelműen nem különülnek el. Mindez pedig új egyéni és szervezeti jellemzők kutatásba való bevonását irányvonalazza.



